Glváč, Martin, minister obrany SR (2015-06-26):
Ďakujem veľmi pekne. Vážená pani podpredsedníčka, panie poslankyne, poslanci, pekné ráno prajem. Predkladám vám na prerokovanie návrh zákona o štátnej službe profesionálnych vojakov a o zmene a doplnení niektorých zákonov. Jeho cieľom je nanovo nastaviť štátnu službu našich vojakov a zapracovať nové vedomosti získané v praxi, aby sme vedeli tým najkvalitnejším profesionálnym vojakom ponúknuť istotu celoživotného povolania. Ozbrojené sily sa musia adaptovať, ak chcú naďalej ponúkať priestor pre rast špičkových odborníkov. Dovoľte mi preto prezentovať najdôležitejšie zmeny, ktorý tento zákon v porovnaní s doterajšou právnou úpravou prináša. Rozširujú sa súčasné druhy štátnej služby o stálu štátnu službu a krátkodobú štátnu službu, menia sa maximálne doby štátnej služby a predlžujú sa vekové hranice pre jednotlivé vojenské hodnosti, zavádzajú sa nové pravidlá vytvárania služobnej kariéry profesionálneho vojaka a posilňujú sa právomoci veliteľov pri povyšovaní a pri ustanovovaní profesionálnych vojakov do funkcií prostredníctvom personálnych zámerov, menia sa ustanovenia o vojenských hodnostiach a hodnostných zboroch, zrušuje sa hodnostný zbor práporčíkov, pričom vojenské hodnosti práporčíkov sa transformujú do hodnostného zboru poddôstojníkov. Zavádza sa nový spôsob ukladania disciplinárnych opatrení formou rozkazného konania, ktorým sa sleduje zjednodušenie a zrýchlenie disciplinárneho konania. Rozširuje sa tabuľka hodnostných platov o dva platové stupne, keďže sa predpokladá, že štátna služba časti profesionálnych vojakov bude trvať do veku 55 rokov. Sprísňujú sa podmienky a obmedzuje sa doba poberania náhrady cestovných výdavkov na návštevu rodiny. V nadväznosti na novú právnu úpravu sa navrhujú aj zmeny súvisiacich právnych predpisov. Návrh zákona bude mať na rozpočet verejnej správy celkovo pozitívny vplyv. Zákon vznikol ako výsledok vzájomnej diskusie nielen medzi ministerstvom obrany, ale aj najmä generálnym štábom. Mnohí z vás viete, tento zákon tu leží už vyše roka, základy tohto zákona, rysy a snaha bola už za predchádzajúcej vlády Ivety Radičovej. Myslím si, že pán minister, exminister Galko pracoval a mal ambíciu tiež tento zákon predložiť za minulej vlády. Tento zákon ležal v parlamente vyše roka najmä z dôvodov novej politickej situácie vo svete a aj zmenou náčelníka generálneho štábu a zmenou na generálnom štábe. Chcel by som len povedať, že, a ohlasujem už to teraz, že s týmito zmenami mali sme dve možnosti, čo sme mohli urobiť, vrátiť znova zákon do medzirezortného pripomienkového konania a zapracovať hneď tie zmeny, ktoré chceme formou poslaneckého návrhu následne zapracovať v druhom čítaní na zasadnutí branno-bezpečnostného výboru už. Mám ambíciu, že obrana a úprava základných atribútov služby v ozbrojených silách Slovenskej republiky by nemala byť prijatá len nejakou vládnou väčšinou. Tuná z toho miesta vám dávam ponuku, aby sme využili obdobie medzi prvým a druhým čítaním a rokovanie výboru na to, aby akékoľvek, akékoľvek podnetné zmeny a návrhy, ktoré budú mať, budú posúvať tento zákon kvalitatívne vyššie, aby ste ich prípadne predložili a v prípade, že budú konzistentné s týmto zákonom, garantujem, že sa nimi budeme zaoberať a ja chcem tuná vysloviť ambíciu, že tento zákon nechcem, aby bol prijatý naozaj len osemdesiat trojkou, ale aby zákony, ktoré sa týkajú o obrane, boli naozaj predmetom väčšej diskusie a prípadne na profesionálnej úrovni a aby boli prijaté naozaj prierezovo celým politickým spektrom. Som na takúto debatu pripravený, či už dnes alebo počas letných mesiacov a najmä potom na gesčnom výbore. Žiadam vás o prerokovanie tohto materiálu a o podporu tohto návrhu zákona. Ďakujem veľmi pekne.